Ministru kabineta noteikumu projekta **„Grozījumi Ministru kabineta 2011.gada 30.augusta noteikumos Nr.685 „Rezidentu sadales un rezidentūras finansēšanas noteikumi””** sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ārstniecības likuma 57.pant[s](http://pro.nais.lv/naiser/text.cfm?Ref=0101032001031300120&Req=0101032001031300120&Key=0103011997061232776&Hash=1#1). |
| 2. | Pašreizējā situācija un problēmas | Rezidentu sadales un rezidentūras finansēšanas kārtību regulē Ministru kabineta 2011.gada 30.augusta noteikumi Nr.685 „Rezidentu sadales un rezidentūras finansēšanas noteikumi” (turpmāk – Noteikumi Nr.685).  Ministru kabineta noteikumu projekts „Grozījumi Ministru kabineta 2011.gada 30.augusta noteikumos Nr.685 „Rezidentu sadales un rezidentūras finansēšanas noteikumi”” (turpmāk – Noteikumu projekts) izstrādāts ņemot vērā sanāksmēs ar Rīgas Stradiņa universitāti, Latvijas Universitāti, ārstniecības iestādēm, kuras nodrošina rezidentu praktisko apmācību pārrunāto, kā arī Veselības ministrijā saņemto informāciju no Rīgas Stradiņa universitātes, ģimenes medicīnas studiju programmas rezidentiem un Latvijas Lauku ģimenes ārstu asociācijas par konstatētajām problēmām Noteikumu Nr.685 piemērošanā. Ņemot vērā minēto, izdarīti secinājumi par nepieciešamību veikt grozījumus Noteikumos Nr.685 attiecībā uz pārskatu par rezidentu apmācībai piešķirto finanšu līdzekļu izlietojumu iesniegšanas kārtību, lai veicinātu administratīvā sloga samazināšanu attiecībā uz administratīvo procedūru vienkāršošanu un vienlīdzīgu prasību un nepieciešamās sadarbības rezidentu apmācībā nodrošināšanu gan daudzprofilu slimnīcās reģionos, gan ģimenes (vispārējās prakses) ārstu praksēs ārpus Rīgas.  Saskaņā ar Noteikumu Nr.685 5.punktu augstskolas rīko rezidentūras pretendentu pieteikšanos katru gadu līdz 1.jūlijam. Saskaņā ar augstskolu sniegto informāciju diplomi par medicīnas pamatstudiju absolvēšanu tiek izsniegti pāris dienas pirms noteiktā rezidentūras pieteikšanās datuma, līdz ar to nepieciešams pagarināt rezidentūras pretendentu pieteikšanās termiņu, tādējādi nodrošinot medicīnas pamatstudiju absolventiem vismaz vienu nedēļu ilgu rezidentūras pretendentu pieteikšanās beigu termiņu visu nepieciešamo dokumentu iesniegšanai augstskolā, kura īsteno augstāko profesionālo rezidentūras studiju programmu ārsta grāda iegūšanai. Ņemot vērā minēto, nepieciešams arī pagarināt termiņu, līdz kuram Veselības ministrija apstiprina rezidentu vietu sadalījumu starp augstskolām.  Augstskolas rezidentu apmācībai paredzētos finanšu līdzekļus, kas saņemti saskaņā ar Veselības ministrijas un augstskolu slēgtajiem līgumiem, izmanto atbilstoši Noteikumu Nr.685 23.punktā noteiktajam. Savukārt, ārstniecības iestādes piešķirtos finanšu līdzekļus, kas saņemti saskaņā ar augstskolu un ārstniecības iestāžu slēgtajiem līgumiem, izmanto atbilstoši Noteikumu Nr.685 25.punktā noteiktajam.  Atbilstoši Noteikumu Nr.685 10.punktā noteiktajam, ārstniecības iestādes, kas ir Veselības ministrijas padotībā esošās budžeta iestādes (Ministru kabineta 2004.gada 13.aprīļa noteikumu Nr.286 „Veselības ministrijas nolikums” 24.punktā minētās iestādes – Valsts tiesu medicīnas ekspertīzes centrs, Valsts sporta medicīnas centrs un Neatliekamās medicīniskās palīdzības dienests), saņem finansējumu rezidentu apmācībai no valsts budžeta saskaņā ar Veselības ministrijas apstiprināto finansēšanas plānu. Ņemot vērā, ka iepriekš neskaidri tika noteikts kādu funkciju nodrošināšanai Veselības ministrijas padotībā esošas budžeta iestādes saņem finansējumu (atšķirībā no tā, kā tas ir noteikts augstskolām šo noteikumu 23.punktā un ārstniecības iestādēm šo noteikumu 25.punktā), nepieciešams papildināt Noteikumu Nr.685 10.punktu. Nepieciešams svītrot Noteikumu Nr.685 11.4.apakšpunktu, apvienojot ar Noteikumu Nr.685 11.5.apakšpunktu, lai precīzi norādītu funkciju sadalījumu gan ārstniecības iestādēs, gan Veselības ministrijas padotībā esošās budžeta iestādēs.  Noteikumu Nr. 685 12.punktā noteikts, ka attiecīgās rezidentūras studiju programmās piedāvā iespēju rezidentiem daļu no studiju programmas apgūt daudzprofilu slimnīcās ārpus Rīgas. Noteikumu Nr.685 20.punktā noteikts, ka rezidenta mēnešalga reģionālajā daudzprofilu slimnīcā ir vismaz par 30% lielāka nekā zemākā mēnešalga, kas noteikta normatīvajos aktos par zemāko mēnešalgu un speciālo piemaksu ārstniecības personām. Analizējot situāciju par ārstu kā valsts apmaksātu veselības aprūpes pakalpojumu sniedzēju pieejamību pacientiem, secināms, ka Latvijā joprojām saglabājas būtiska nevienlīdzība ārstu skaita sadalījumā, salīdzinot republikas pilsētas ar pārējo Latvijas teritoriju. Lai veicinātu ārstu skaita palielināšanos ārpus Rīgas, Noteikumu Nr.685 12.un 20.punktā veicami grozījumi, paplašinot apmācīttiesīgo ārstniecības iestāžu loku un iekļaujot ģimenes (vispārējās prakses) ārstu prakses. Izmaiņas Noteikumu Nr.685 12.un 20.punktā veicamas, lai motivētu rezidentus iegūt daudzveidīgāku praktiskā darba pieredzi un iespēju iepazīt potenciālās darba vietas reģionos. Ņemot vērā minēto, papildināms Noteikumus Nr.685 20.punkts, nosakot rezidentam lielāku mēnešalgu ne tikai reģionālajās daudzprofilu slimnīcās, bet arī ģimenes (vispārējās prakses) ārstu praksēs ārpus Rīgas.  Noteikumu Nr.685 23.punkts papildināms ar 10.1.apakšpunktu, lai noteiktu pārskaitīto finanšu līdzekļu izmantošanu augstskolās.  Noteikumu Nr.685 25.punktā noteikts, ka finanšu līdzekļus, kurus ārstniecības iestādes saņem par rezidentu apmācību, izmanto ārstu un cita mācību personāla atlīdzībai. Lai ārstniecības iestāde varētu nodrošināt attiecīgā mācību personāla (ārstu, medicīnas māsu u.c.) darba samaksu nepieciešams veikt redakcionālu grozījumu Noteikumu Nr.685 26.punktā.  Noteikumu Nr.685 27.punkts izsakāms jaunā redakcijā, lai augstskolas varētu sniegt informāciju Veselības ministrijai par izmaiņām sadarbības līgumos ar Veselības ministrijas budžeta iestādēm.  Noteikumu Nr.685 37. un 38.punktā ir noteikts, ka augstskolas un Veselības ministrijas padotībā esošas budžeta iestādes iesniedz Veselības ministrijā ceturkšņa pārskatu par rezidentu apmācībai piešķirto finanšu līdzekļu izlietojumu. Lai veicinātu administratīvā sloga samazināšanu un administratīvo procedūru vienkāršošanu, augstskolās un Veselības ministrijas padotībā esošās budžeta iestādēs, nepieciešami grozījumi Noteikumu Nr.685 37.punktā, 37. un 38.punktā, lai samazinātu pārskatu iesniegšanas Veselības ministrijai biežumu no četrām reizēm gadā uz divām reizēm gadā (vienu reizi pusgadā). Ņemot vērā minēto, veicami redakcionāli labojumi arī Noteikumu Nr.685 1.,2.un 3.pielikuma nosaukumā un 1.tabulā, nosakot, ka pārskats sniedzams par pusgadā rezidentu apmācībai saņemto valsts budžeta līdzekļu izlietojumu.  Noteikumu Nr.685 42.punkts nosaka, ka personas, kuras uzsākušas rezidentūras studiju programmu līdz šo noteikumu spēkā stāšanās dienai, pēc rezidentūras beigšanas turpmākos trīs gadus strādā Latvijas Republikas teritorijā ārstniecības iestādē, kura ir noslēgusi līgumu ar Veselības norēķinu centru par valsts apmaksātu veselības aprūpes pakalpojumu sniegšanu vai kura veselības aprūpes pakalpojumus sniedz ārpus Rīgas. Saskaņā ar Ministru kabineta 2011.gada 7.septembra rīkojuma Nr.436 „Par Veselības norēķinu centra un Veselības ekonomikas centra reorganizāciju” (turpmāk – rīkojums Nr.436) 1.punktu tika reorganizētas iestādes - Veselības ekonomikas centrs un Veselības norēķinu centrs, tās apvienojot un ar 2011.gada 1.novembri izveidota jauna veselības ministra pakļautībā esoša iestāde – Nacionālais veselības dienests. Rīkojuma Nr.436 3.1.apakšpunkts nosaka, ka Nacionālā veselības dienesta funkcija ir administrēt veselības aprūpei paredzētos valsts budžeta līdzekļus un saskaņā ar noslēgtajiem līgumiem norēķināties par sniegtajiem veselības aprūpes pakalpojumiem. Ministru kabineta 2006.gada 19.decembra noteikumi Nr.1046 „Veselības aprūpes organizēšanas un finansēšanas kārtība” 13.punkts nosaka, ka Nacionālais veselības dienests slēdz līgumus ar ārstniecības iestādēm par valsts apmaksāto veselības aprūpes pakalpojumu sniegšanu. Ņemot vērā minēto, ar 2011.gada 1.novembri Noteikumos Nr.685 Veselības norēķinu centram noteiktās darbības veic Nacionālais veselības dienests, kas ir Veselības ekonomikas centra funkciju, pārvaldes uzdevumu, tiesību, saistību, finanšu līdzekļu, mantas un lietvedības pārņēmējs līgumu ar ārstniecības iestādēm par valsts apmaksāto veselības aprūpes pakalpojumu slēgšanas jomā.  Saskaņā ar minēto veikti tehniski grozījumi, lai aizstātu Noteikumu Nr.685 42.punktā Veselības ekonomikas centru ar Nacionālo veselības dienestu.  Noteikumu Nr.685 44.punktā noteikts, ka personas, kuras uzsāk rezidentūru onkologa ķīmijterapeita, hematologa, infektologa, geriatra un kardiologa specialitātē, sākot ar 2012.gadu, pirmajos trijos rezidentūras gados apgūst rezidentūras studiju programmu internista specialitātē. Šāda kārtība tika paredzēta, lai paplašinātu rezidentu kompetenci ārstniecībā iepriekš minētajās pamatspecialitātēs.  2012.gadā atbilstoši Noteikumu Nr.685 44.punktam, rezidentūru kardioloģijas studiju programmā uzsāka 4 studējošie. Noteikumu Nr.685 44.punkta svītrošana neietekmēs esošās studiju programmas realizācijas laiku un saturu.  Augstskolas realizē internās medicīnas apmācību programmas 3 gados, līdz ar to stājoties kardioloģijas studiju programmā personām ir jau iepriekš iegūta specialitāte internajā medicīna, un studiju laikā rezidents var patstāvīgi nodarboties ar ārstniecību atbilstoši kompetencei internajā medicīnā.  Ārstniecības likuma 33.pantā noteikts, ka medicīniskās izglītības iestādēs izglītojamie izglītības programmas ietvaros var nodarboties ar ārstniecību tikai tiešā sertificētas ārstniecības personas uzraudzībā. Ņemot vērā minēto rezidentiem, kuri 2012.gadā uzsāka rezidentūru kardioloģijas studiju programmā ir plašākas kompetences un iespējas iesaistīties darba tirgū ņemot vērā iepriekš iegūto izglītību internajā medicīnā. Turklāt kardioloģijas studiju programmā studējošie apmācību rezidentūrā apgūst atbilstoši akreditētas rezidentūras studiju programmas kardioloģijā saturam kāds tas bija jau iepriekš.  Onkologa ķīmijterapeita, hematologa, infektologa, geriatra un kardiologa specialitātes ir ārsta pamatspecialitātes un atbilstoši Ministru kabineta 2009.gada 24.marta noteikumos Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” (turpmāk – Noteikumi Nr.268) noteikta šo ārstniecības personu kompetence ārstniecībā, bet nav noteikta prasība iegūt rezidentūras izglītību kādā citā ārsta pamatspecialitātē (apgūt rezidentūras programmu kādā citā specialitātē). Rezidentūras studiju programmas onkologa ķīmijterapeita, hematologa, infektologa, geriatra un kardiologa specialitātē, tāpat kā internajā medicīnā ir specializētas un akreditētas katrai konkrētajai rezidentūras studiju programmai. Līdz ar to, pretendējot uz rezidentūras programmu onkologa ķīmijterapeita, hematologa, infoktologa, geriatra vai kardiologa specialitāti noteiktas nevienlīdzīgas prasības attiecībā pret citām ārsta pamatspecialitātēm. Ņemot vērā minēto, svītrojams Noteikumu Nr.685 44.punkts, lai atceltu prasību pirmajos trijos rezidentūras gados apgūt rezidentūras studiju programmu internista specialitātē. Turpmāk no valsts budžeta līdzekļiem finansējamās rezidentūras vietas onkologa ķīmijterapeita, hematologa, infektologa, geriatra un kardiologa specialitātēs tiks nodrošinātas, ņemot vērā šo speciālistu pieprasījumu darba tirgu un iespējas šos speciālistus turpmāk nodrošināt ar darba vietu ārstniecības iestādēs, kuras sniedz valsts apmaksātus veselības aprūpes pakalpojumus.  Attiecībā uz rezidentiem, kuri šobrīd iziet rezidentūras studiju programmas konkrētajās studiju programmās norādām, ka nav nepieciešams noteikt noteikumu pārejas periodu, jo attiecīgajās studiju programmās studējošie apmācību rezidentūrā apgūst atbilstoši akreditētu rezidentūras studiju programmas saturam. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projekta mērķis ir pilnveidot tiesisko regulējumu no valsts budžeta līdzekļiem finansētās rezidentūras organizēšanā. Noteikumu projekta būtība ietver šādus grozījumus attiecībā uz Noteikumos Nr.685 ietverto regulējumu:  1)Veikti redakcionāli grozījumi Noteikumu Nr.685 5.un 8.punktā. Par vienu nedēļu tiks pagarināts rezidentūras pretendentu pieteikšanās termiņš uz rezidentūras studiju programmām (līdz 8.jūlijam), līdz ar to, Veselības ministrijas vietu sadalījums starp augstskolām (līdz 22.jūlijam).  2)Papildināts Noteikumu Nr.685 10.punkts skaidrāk nosakot kādu funkciju nodrošināšanai Veselības ministrijas padotībā esošas budžeta iestādes saņem finansējumu. Svītrots Noteikumu Nr.685 11.4.apakšpunkts, kurš apvienots ar Noteikumu Nr.685 11.5.apakšpunktu, lai precīzi norādītu funkciju sadalījumu gan ārstniecības iestādēs, gan Veselības ministrijas padotībā esošās budžeta iestādēs.  3)Veikti grozījumi Noteikumu Nr.685 12.un 20 punktā attiecībā uz rezidentūras organizēšanu ārstniecības iestādēs ārpus Rīgas. Tiks veicināta ārstu vienmērīga izvietojuma nodrošināšana visā valsts teritorijā, motivējot jaunos speciālistus ģimenes (vispārējās prakses) ārsta rezidentūras izglītības programmu apgūt ģimenes (vispārējās prakses) ārstu praksēs ārpus Rīgas, lai palielinātu iespēju, ka pēc studijām jaunie speciālisti turpinās profesionālo darbību attiecīgajā reģionā.  4)Papildināts Noteikumu Nr.685 23.punkts, lai precizētu noteiktu finanšu līdzekļu izmantošanu augstskolās.  5)Papildināts Noteikumu Nr.685 26.punkts nosakot vienlīdzīgas tiesību normas saņemt darba samaksu par rezidentu apmācību gan ārstiem, gan citam mācību personālam un šī norma būtu saskaņā ar Noteikumu Nr.685 25.punktā noteikto.  6)Noteikumu Nr.685 27.punkts izteikts jaunā redakcijā, lai augstskolas varētu sniegt informāciju Veselības ministrijai par izmaiņām sadarbības līgumos ar Veselības ministrijas budžeta iestādēm.  7)Grozīts Noteikumu Nr.685 37.un 38.punkts, veiktas izmaiņas attiecībā uz pārskatu iesniegšanas biežumu. Augstskolām un Veselības ministrijas padotībā esošajām budžeta iestādēm tiks samazināts pārskatu par rezidentu apmācībai piešķirto finanšu līdzekļu izlietojumu iesniegšanas biežums no četrām reizēm gadā uz divām reizēm gadā, tādējādi veicinot administratīvā sloga samazināšanu.  8)Veikti tehniski grozījumi, lai Noteikumu Nr.685 42.punktā aizstātu Veselības ekonomikas centru ar Nacionālo veselības dienestu.  9)Svītrots Noteikumu Nr.685 44.punkts. Svītrota prasība pirms apmācību uzsākšanas onkologa ķīmijterapeita, hematologa, infektologa, geriatra un kardiologa specialitātē vispirms apgūt rezidentūras studiju programmu internista specialitātē, jo minētās specialitātes ir ārsta pamatspecialitātes.  10)Noteikumu Nr.685 1.,2.un 3.pielikumi izteikti jaunā redakcijā nosakot, ka pārskats sniedzams par pusgadā rezidentu apmācībai saņemto valsts budžeta līdzekļu izlietojumu, tādējādi veicinot administratīvā sloga samazināšanu.  Noteikumu projekts atrisinās anotācijas I.sadaļas 2.punktā minētās problēmas. |
| 5. | Projekta izstrādē iesaistītās institūcijas | Veselības ministrija, Rīgas Stradiņa universitāte, Latvijas Universitāte, VSIA „Bērnu klīniskā universitātes slimnīca”, VSIA „Paula Stradiņa klīniskā universitātes slimnīca”, SIA „Rīgas Austrumu klīniskā universitātes slimnīca”, Nacionālais veselības dienests, „Latvijas Ģimenes ārstu asociācija”, „Latvijas Lauku ģimenes ārstu asociācija”, Veselības ministrijas padotībā esošās budžeta iestādes, kuras veic rezidentu apmācību attiecīgajās specialitātēs (Valsts sporta medicīnas centrs, Valsts tiesu medicīnas ekspertīzes centrs). |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projektā ietvertais tiesiskais regulējums attieksies uz:  - augstskolām, kuras realizē rezidentūras studiju programmas (Rīgas Stradiņa universitāte un Latvijas Universitāte);  - personām, kuras apgūst rezidentūras studiju programmas (šobrīd kopā Rīgas Stradiņa universitātē un Latvijas Universitātē rezidentūras studiju programmā studē 677 rezidenti);  - ārstniecības iestādēm, kas veic rezidentu teorētisko un praktisko apmācību (šobrīd rezidentu apmācību veic 46 ārstniecības iestādes). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
| 3. | Tiesiskā regulējuma finansiālā ietekme | Netiek mainīta esošā finansēšanas kārtība un Noteikumu Nr.685 grozījumu īstenošanu Veselības ministrija nodrošinās piešķirto valsts budžeta līdzekļu ietvaros. |
| 4. | Tiesiskā regulējuma nefinansiālā ietekme | Ar Noteikumu Nr.685 grozījumu projekta īstenošanu tiks uzlabota rezidentūras organizēšanas kārtība un tiks mazināts augstskolu un Veselības ministrijas padotībā esošo budžeta iestāžu administratīvais slogs. |
| 5. | Administratīvās procedūras raksturojums | Noteikumos Nr.685 ietverto prasību īstenošanas vispārējā kārtība netiek mainīta. Tiek veicināta administratīvā sloga samazināšana attiecībā par administratīvo procedūru vienkāršošanu un vienlīdzīgu prasību un nepieciešamās sadarbības rezidentu apmācībā nodrošināšanu. |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

Anotācijas III, IV un V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Par Noteikumu projekta izstrādes uzsākšanu tika informēta Rīgas Stradiņa universitāte, Latvijas Universitāte, Latvijas Ārstu biedrība, VSIA „Bērnu klīniskā universitātes slimnīca”, VSIA „Paula Stradiņa klīniskā universitātes slimnīca”, SIA „Rīgas Austrumu klīniskā universitātes slimnīca”, „Latvijas Lauku ģimenes ārstu asociācija”. Veselības ministrijā 2013.gada 14.februārī tika organizēta sanāksme. Noteikumu projekts pieejams Veselības ministrijas interneta mājas lapā. |
| 2. | Sabiedrības līdzdalība projekta izstrādē | Noteikumu projekta izstrādes procesā tika izmantoti priekšlikumi no Rīgas Stradiņa universitātes, Latvijas Universitātes, Latvijas Ārstu biedrības, VSIA „Bērnu klīniskā universitātes slimnīca”, VSIA „Paula Stradiņa klīniskā universitātes slimnīca”, SIA „Rīgas Austrumu klīniskā universitātes slimnīca”, „Latvijas Lauku ģimenes ārstu asociācija” un rezidentūras programmu studentiem. |
| 3. | Sabiedrības līdzdalības rezultāti | Projekta izstrādes gaitā ņemts vērā VSIA „Paula Stradiņa klīniskā universitātes slimnīca” priekšlikums veikt redakcionālu grozījumu Noteikumu Nr.685 26.punktā, nosakot vienlīdzīgas tiesību normas saņemt darba samaksu par rezidentu apmācību gan ārstiem, gan citam mācību personālam un šī norma būtu saskaņā ar Noteikumu Nr.685 25.punktā noteikto. |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības ministrija, Rīgas Stradiņa universitāte, Latvijas Universitāte, Nacionālais veselības dienests un ārstniecības iestādes, kas veic rezidentu apmācību. |
| 2. | Projekta izpildes ietekme uz pārvaldes funkcijām | Projekts šo jomu neskar |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošo institūciju likvidācija. | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija. | Projekts šo jomu neskar |
| 6. | Cita informācija | Nav |

Veselības ministre I.Circene

14.06.2013. 09:40

2271

A.Caune 67876084;

aija.caune@vm.gov.lv